Anna Makišová

**VÝSLEDKY SÚŤAŽE ZO SLOVENSKÉHO JAZYKA A KULTÚRY VYJADROVANIA[[1]](#footnote-2)**

Cieľom nášho výskumu sú poznanie a vedomosti zo slovenského jazyka u žiakov základných škôl, ktorým je slovenčina materinský jazyk. Vyučovanie na školách, kde sa výskum konal, prebieha po slovensky. Pokúsime sa zhodnotiť výsledky z republikových súťaží zo slovenského jazyka za posledné dva roky v oblasti fonetiky, morfológie, syntaxe, štylistiky, pravopisu, lexikológie a dejín slovenského jazyka. V práci zhodnotíme výsledky a poukážeme, či vedomosti žiakov stúpajú alebo klesajú. Predmetom nášho výskumu sú testy z republikovej súťaže zo slovenského jazyka, ktorá sa každoročne organizuje v druhej polovici mája, vlastne pred ukončením školského roka. Podľa Pravidiel republikovej súťaže sa môžu zúčastniť tí žiaci, ktorí na medziobecnej súťaži získali minimálne 14 z možných 20 bodov. Už podľa stanovených pravidiel súťaže sa zúčastňujú žiaci z Báčky, Banátu a Sriemu. Podľa Pravidiel test zo slovenského jazyka a kultúry vyjadrovania obsahuje 18 otázok a žiak môže úhrnne získať 20 bodov. Dve otázky nesú po dva body. Vypracovanie úloh trvá 90 minút, čo považujeme a sme si priamo aj overili, že uvedený čas celkom stačí na vypracovanie úloh. Pretože už dlhšie obdobie sa zúčastňujem pri vypracovaní úloh pre súťaž a som členkou komisie, ktorá hodnotí úlohy, dovolím si zmieniť sa o výsledkoch súťaže. V školskom roku 2012/13 republiková súťaž prebiehala v Pivnici. Siedmaci boli zastúpení z týchto škôl: z Kovačice, Padiny, Starej Pazovy, Aradáča, Kulpína, Pivnice, Báčskeho Petrovca, Selenče, Jánošíka. Súťažilo 19 žiakov. Prvá úloha je vždy diktát, žiaci majú za úlohu dopísať vynechané písmená, i/í, y/ý. Tí, ktorí bezchybne vypracovali úlohu získali dva body, s jednou chybou 1½ bodu, s 2 chybami 1 bod, s 3 chybami ½ bodu. Z diktátu výsledky boli takéto:

|  |  |  |  |  |  |
| --- | --- | --- | --- | --- | --- |
| 19 žiakov2012/13 | 2 body | 1½ bodu | 1 bod | ½ bodu | 0 bodov |
| 5 | 3 | 4 | 2 | 5 |
| 26,31% | 15,78% | 21,05% | 10,52% | 26,31% |

Z lexikológie mali vypracovať päť úloh. V prvej úlohe mali k podstatnému menu mužského rodu utvoriť podstatné meno ženského rodu, išlo o prechyľovanie. Správne odpovedalo 6 žiakov, 31,57%, deviati žiaci mali jednu chybu, ½ bodu, 47,36%, dve a viacej chýb mali štyria žiaci, 21,05%. V druhej úlohe vo vete mali rozlíšiť, či je použitý frazeologizmus. Mali ponúknuté štyri vety, za úlohu mali zaokrúžkovať tú vetu, v ktorej je použitý frazeologizmus. Štrnásti žiaci odpovedali správne, 73,68%, piati žiaci mali negatívnu odpoveď, 26,31%. V tretej úlohe mali roztriediť slová na odvodené príponou a predponou. Všetko správne napísalo štrnásť žiakov, 73,68%, jednu-dve chyby mali štyria žiaci, ½ bodu, 21,05%, viacej ako dve chyby mal jeden žiak, 5,26%. V štvrtej úlohe k prídavnému menu, príslovke a slovesu mali dopísať po dve synonymá. V tejto úlohe boli také odpovede, že žiak nenapísal nič. Správne odpovede mali 6 žiaci, 1 bod, 31,57%, 1-2 chyby 11 žiakov, 57,89%, získali ½ bodu a dvaja žiaci mali viacej ako dve chyby, 0 bodov, 10,52%. V piatej úlohe mali slovné spojenia roztriediť na združené pomenovania a podstatné mená s prívlastkami. Úlohu správne vypracovalo trinásť žiakov, 68,42%, traja mali jednu-dve chyby, ½ bodu, 15,78% a traja viacej ako dve chyby, nula bodov, 15,78%. Z oblasti lexikológie s odpoveďami z troch úloh môžeme byť spokojní, keď správne odpovede boli v rozpätí 68%-73%.

Z dejín jazyka mali jednu úlohu. O tom či poznajú slovanské jazyky, v úlohe mali vyznačiť len ten riadok, v ktorom sú uvedené aj iné okrem slovanských jazykov. Žiaci úlohu vypracovali na 100 %.

Z morfológie mali päť úloh. V prvej úlohe ponúknuté boli štyri skupiny podstatných mien v rozličných pádoch. Žiaci mali za úlohu vyznačiť tie podstatné mená, ktoré sa skloňujú podľa rovnakého vzoru a v druhej časti úlohy mali napísať, ktorý je to vzor. Správne odpovedalo trinásť žiakov, 68,42%, dvaja žiaci mali len jednu časť odpovede správnu, ½ bodu, 10,52%, štyria žiaci mali negatívnu odpoveď, 21,05%. V druhej úlohe mali slovesá roztriediť na plnovýznamové a neplnovýznamové. Správne odpovedali štyria žiaci, 21,05%, šiesti žiaci mali 1-2 chyby, ½ bodu, 31,57%, deviati tri a viacej chýb, 47,36%. V tretej úlohe mali napísať či je sloveso v činnom rode alebo v trpnom rode. Za všetko správne mali možnosť získať 2 body. Úlohu správne vypracovalo 15 žiakov, 78,94%, jeden žiak mal jednu chybu, získal 1½ bod, 5,26%, a dve chyby mali 3 žiaci, 1 bod, 15,78%. V štvrtej úlohe mali ponúknuté štyri skupiny slov. Vyznačiť mali tú skupinu, v ktorej sú len neurčité slovesné tvary. Správne odpovedalo 15 žiakov, 78,94%, štyria žiaci mali negatívnu odpoveď, 21,05%. V piatej úlohe boli vymenované prídavné mená v štyroch skupinách. Za úlohu mali vyznačiť tú skupinu, v ktorej sú všetky prídavné mená rovnakého druhu. Správne odpovedalo 15 žiakov, 78,94%, štyria negatívne odpovedali, 21,05%. Celkove s odpoveďami z oblasti morfológie môžeme byť spokojní.

Zo syntaxe siedmaci mali štyri úlohy. V prvej úlohe z ponúknutých štyroch skupín viet žiaci mali za úlohu vyznačiť jednočlenné vety. Dvanásti žiaci správne odpovedali, 63,15%, siedmi žiaci mali negatívnu odpoveď, 36,84%. V ďalšej úlohe mali rozčleniť súvetia na priraďovacie a podraďovacie. Piati žiaci odpovedali správne, 26,31%, dvanásti žiaci mali jednu chybu, ½ bodu, 63,15%, a dvaja žiaci mali dve-tri chyby a 0 bodov, 10,52%. V tretej úlohe v štyroch vetách mali podčiarknuť prísudok a vedľa napísať, či je slovesný alebo slovesno-menný. Siedmi žiaci odpovedali správne, 36,84%, štyria mali jednu chybu, ½ bodu, 21,052%, kým ôsmi žiaci mali dve a viacej chýb a nula bodov, 42,10%. V štvrtej úlohe podčiarknuté slová v troch vetách mali určiť ako vetné členy. Správnu odpoveď napísalo 16 žiakov, 84,21%, traja žiaci mali jednu chybu, 15,78%, ½ bodu. Celkove úlohy zo syntaxe u siedmakov nedopadli najlepšie, zdá sa, že žiaci celkom nezvládli.

Z teórie literatúry mali pomenovať umelecké prostriedky. Dvanásti odpovedali správne, 63,15%, dvaja mali jednu chybu, ½ bodu, 10,52% a piati dve chyby, 0 bodov, 26,31%.

K trom srbským slovám mali dopísať slovenské slová. Správne odpovedali desiati žiaci, 52,63%, jednu chybu malo 9 žiakov, ½ bodu, 47,36%.

Výsledky testu ôsmakov:

V školskom roku 2012/13 republiková súťaž prebiehala v Pivnici. Zúčastnilo sa 20 žiakov z týchto základných škôl: zo Starej Pazovy, Pivnice, Aradáča, Báčskeho Petrovca, Padiny, Kovačice, Kysáča, Selenče, Hložian. Z prvej úlohy výsledky boli nasledujúce:

|  |  |  |  |  |  |
| --- | --- | --- | --- | --- | --- |
| 20 žiakov2012/13 | 2 body | 1½ bodu | 1 bod | ½ bodu | 0 bodov |
| 6 | 4 | - | 2 | 8 |
| 30% | 20% |  | 10% | 40% |

Z pravopisu v tomto školskom roku žiaci mali odpovedať na ešte jednu otázku. Ponúknuté im boli štyri skupiny slov, mali vyznačiť len tú, v ktorej všetky slová boli z hľadiska pravopisu správne napísané. V rámci tejto úlohy mali možnosť získať jeden bod alebo nula bodov. Deviati žiaci odpovedali správne, získali jeden bod, 45% a jedenásti žiaci mali nula bodov, 55%. S výsledkami tejto úlohy nemôžeme byť spokojní, lebo viacej ako polovica žiakov mala nesprávnu odpoveď.

Z oblasti fonetiky v školskom roku 2012/13 na teste žiaci mali jednu úlohu, z ponúknutých štyroch skupín slov mali vyznačiť len tú, v ktorej nastáva spodobovanie vo všetkých vymenovaných slovách. Odpovede dopadli takto: sedemnásti žiaci odpovedali správne, 85%, získali jeden bod, traja žiaci mali nesprávnu odpoveď, 15%, získali nula bodov.

Z lexikológie žiaci mali vypracovať tri úlohy. V jednej úlohe mali vyznačiť vetu, v ktorej sú antonymá. Mali ponúknuté štyri vety a len v jednej boli zastúpené antonymá. Z dvadsiatich žiakov osemnásti odpovedali správne a získali 1 bod, 90%, dvaja žiaci mali negatívnu odpoveď, 10%. V ďalšej úlohe z uvedených lexém mali vyznačiť, podčiarknuť slová cudzieho pôvodu. Vymenovaných mali 15 lexém, z toho mali podčiarknuť 8, boli to slová cudzieho pôvodu. V tejto úlohe žiak mal možnosť za všetko správne získať 1 bod, ak mal 1-2 chyby ½ bodu a ak mal viac ako dve nesprávne odpovede 0 bodov. Siedmi žiaci na túto otázku odpovedali správne, 35%, získali jeden bod, až dvanásť žiakov v odpovedi urobilo jednu až dve chyby, 60% a získalo z tejto úlohy ½ bodu, kým jeden žiak nepodčiarkol až tri slová cudzieho pôvodu a nezískal z tejto odpovede ani jeden bod, 5%. V tretej úlohe z lexikológie žiak mal dopísať k prídavnému menu, slovesu a príslovky po dve synonymá. Polovica žiakov, desiati žiaci odpovedali správne a získali jeden bod, 50%, v prípade, že v odpovedi boli 1-2 chyby žiak mal možnosť získať ½ bodu. Tak odpovedalo sedem žiakov, 35%,  traja žiaci pri odpovedi urobili viac ako dve chyby a v tom prípade mali nula bodov, 15%. Z derivatológie žiaci na republikovej súťaži mali vypracovať jednu úlohu. Z podstatného mena v slovnom spojení mali za úlohu odvodiť prídavné meno. V rámci jednej úlohy mali odvodiť jedno privlastňovacie prídavné meno, jedno akostné a jedno druhové, zvieracie prídavné meno. Úlohu správne vypracovali traja žiaci, 15%, získali jeden bod, štrnásti žiaci urobili jednu chybu, 70%, získali ½ bodu. Pri našej anlýze sme zistili, že všetci žiaci urobili chybu pri odvodzovaní zvieracieho prídavného mena. Navrhujeme, aby sa v tomto smere venovala zvýšená pozornosť pri nacvičovaní a vysvetlil spôsob tvorenia druhových prídavných mien a najmä dodržiavanie mäkkosti bázy aj pred príponou -om (včeľom). Traja žiaci mali viacej ako jednu chybu, 15%, získali nula bodov. Chyby sa nevzťahovali len na deriváciu, ale aj na pravopis, lebo v zátvorke vedľa úlohy bol pokyn, aby si žiaci dávali pozor aj na pravopis. Mali sme tu odvodzovaciu príponu -in, ktorú vždy píšeme s mäkkým i (sestriných príbuzných), dokonca pri jednej odpovedi sme mali nesprávne napísané aj zdvojenné nn (v drevennom ráme). Spomenuté prídavné meno píšeme s jedným n, lebo základ sa nekončí na n, to by sme mali napr. pri *denný*, *nástenný* a pod. Tu pripomíname, že treba akceptovať všetky zložky úlohy. V rámci každej úlohy treba dodržiavať spisovnú normu, prihliadať na pravopis, ale sú aj také úlohy, kde sa zvlášť upozorňuje na dodržiavanie pravopisu, lebo už dopredu sa predpokladá, že žiak urobí pravopisnú chybu.

Z morfológie v školskom roku 2012/13 žiaci na teste mali vypracovať štyri úlohy. Bola to znovu kombinácia úloh so zakrúžkovaním, resp. dopísať požadovaný tvar. V jednej úlohe žiaci mali k uvedeným podstatným menám utvoriť lokál jednotného čísla a zapísať na čiaru. Prečo sme od žiakov žiadali, aby tvorili lokál? Preto, lebo pri niektorých vzoroch, napr. pri mužskom rode pri vzore dub existujú variantné pádové prípony a pri iných zase, napr. pri ženských podstatných menách vzoru žena badať vplyv nárečia, pod vplyvom nárečia bežne sa používa prípona -i namiesto spisovnej podoby s -e. Žiaci mali uvedených šesť podstatných mien – z toho štyri podstatné mená mužského rodu a dve podstatné mená ženského rodu. Správne, bezchybne, odpovedali štyria žiaci, 20%. Ak žiak mal jednu negatívnu odpoveď, mal možnosť získať polovicu bodu. Takých odpovedí bolo päť, 25%. Nula bodov získalo jedenásť žiakov, 55%. Z toho ôsmi žiaci mali dve nesprávne odpovede a traja žiaci tri nesprávne odpovede. Podľa kľúča žiak mohol získať bod, resp. polovicu bodu len s jednou chybou. Rozhodli sme sa preto tak, lebo ide o republikovú súťaž a od žiakov sa žiada poznanie normy spisovnej slovenčiny. V ďalšej úlohe z morfolófie žiaci mali vyriešiť dve podotázky. Roztriediť vymenovaných 11 slovies podľa vidu na dokonavé a nedokonavé (úmyselne sme dali nepárne číslo, lebo podľa nášho predpokladu, ak je párne číslo, žiak očakáva, že polovica slovies bude jeden vid a druhá polovica ďalší vid). V druhej časti úlohy žiaci mali z ponúknutých štyroch skupín slov vyčleniť len tie, ktoré sú stavové. Za obidve správne odpovede žiak mal možnosť získať jeden bod, a ak urobil 2-3 chyby polovicu bodu. Výsledky boli nasledujúce: žiaci uvedenú úlohu vypracovali dobre, až 18 žiakov získalo jeden bod, 90%, jeden žiak mal dve chyby a jeden žiak mal tri chyby, preto títo žiaci získali polovicu bodu, 10%. V ďalšej úlohe z morfológie vymenované boli podstatné mená v rozličných tvaroch, pádoch, zatriedených do štyroch skupín. Žiak mal za úlohu zakrúžkovať písmeno pred tým riadkom, v ktorom sú zoradené podstatné mená, ktoré sa skloňujú podľa rovnakého vzoru. Správne odpovedalo sedemnásť žiakov, získali jeden bod, 85%. Traja žiaci nesprávne odpovedali a získali nula bodov, 15%. V poslednej úlohe z morfológie v školskom roku 2012/13 žiaci mali uvedené tvary podstatných mien a zámen. Ich úlohou bolo napísať vedľa pád. Trinásti žiaci odpovedali bezchybne, získali jeden bod, 65%, štyria žiaci mali jednu chybu a traja žiaci dve chyby. Všetci získali ½ bodu, 35%.

Zo syntaxe žiaci na súťaži mali vypracovať päť úloh. V prvej úlohe uvedené boli štyri vety. Žiaci mali za úlohu podčiarknuť vo vete podmet a napísať akým slovným druhom je vyjadrený. Správne odpovedalo 16 žiakov, 80%, získali jeden bod, štyria žiaci mali jednu chybu, 20%, získali ½ bodu. V ďalšej úlohe mali určiť v troch vetách druh vedľajšej vety. Štrnásti žiaci odpovedali správne, 70%, získali 1 bod, traja žiaci mali jednu chybu, 15%, získali ½ bodu, dvaja žiaci mali dve chyby, jeden žiak vôbec na túto otázku neodpovedal. Všetci traja mali nula bodov, 15%. V ďalšej úlohe mali vo vete určiť vetné členy. Úloha bola tak koncipovaná, že žiaci mali určiť päť vetných členov. Iba traja žiaci mali všetko správne, 15%, získali jeden bod, pätnásti mali jednu nesprávnu odpoveď, 75%, získali ½ bodu. Pri analýze až štrnásti žiaci urobili rovnakú chybu, namiesto prívlastku vyznačili predmet. Dvaja žiaci mali dve nesprávne odpovede, 10%, podľa pokynov mali nula bodov. V tretej úlohe zo syntaxe žiaci mali z vety vypísať sklady. Za všetko správne žiak mohol získať dva body. Pravdepodobne predmetní učitelia sa venovali pri príprave žiakov tejto oblasti, lebo je to náročnejšie a výsledky dobre dopadli. Až dvanásti žiaci získali maximálny počet bodov, dva body, 60%, siedmi žiaci mali jednu chybu a 1½ bodu, 35%, jeden žiak mal dve chyby, 5%, jeden bod. S výsledkami sme spokojní. Ďalšia úloha zo syntaxe pozostávala z dvoch častí. V prvej časti žiak mal ponúknuté tri vety a mal vyznačiť vetu s viacnásobným predmetom. V ďalšej časti boli ponúknuté štyri vety, žiaci mali vyznačiť jednočlennú vetu. Za obidve správne odpovede žiak získal 1 bod. Takých odpovedí bolo štrnásť, 70%, šiesti žiaci mali jednu chybu, ½ bodu, 30%. Všetci mali rovnakú chybu, nesprávne vyznačili jednočlennú vetu.

V školskom roku 2012/13 z okruhu slovenčina v kontakte so srbčinou, žiaci v úlohe mali k trom srbským slovám napísať ekvivalentné slovenské slovo, vlastne sú to pomenovania, ktoré sa veľmi často používajú v srbskom znení. Deviati žiaci správne odpovedali a získali 1 bod, 45%, siedmi žiaci mali jednu negatívnu odpoveď, ½ bodu, 35%, kým štyria žiaci dve chyby, 0 bodov, 20%.

V školskom roku 2012/13 ôsmaci mali vypracovať úlohu z teórie literatúry. V štyroch vetách mali určiť umelecké prostriedky. Odpovede dopadli na výbornú, devätnásti žiaci odpovedali správne, získali jeden bod, 95%, jeden žiak mal jednu chybu, ½ bodu, 5%.

Otázka, ktorá sa každoročne opakuje v teste je diktát. Žiaci do ponúknutého textu majú dopísať i,í/yý. Vo výskume sme zistili, že približne 30% žiakov bezchybne rieši úlohu, ale približné percento žiakov získa nula bodov, lebo má v úlohe 4 a viacej chýb. Keďže ide o republikovú súťaž z materinského jazyka, tejto oblasti jazyka treba venovať viac času na hodinách slovenského jazyka. Percentuálne žiaci mali lepšie výsledky v tých úlohách, kde mali len zakrúžkovať jednu odpoveď z ponúknutých troch-štyroch. Výsledky boli slabšie v tých úlohách, kde mali žiaci dopísať synonymá a pod.

Keď sme si všimli výsledky, počet bodov, môžeme konštatovať, že za obsadené prvé tri miesta, rozdiel je len polovica boda, prípadne jeden bod (20, 19,5, 19, 18,5; 18, 17, 16,5, 16). To čo je menej uspokojujúce, je to počet bodov z druhého konca tabuľky (10,5, 11, 11,5; 11, 12, 12). Celkove môžeme zhodnotiť, že výsledky na teste boli lepšie u ôsmakov. Určite je to výsledok prípravy žiakov na záverečnú skúšku z materinského jazyka.

Výsledky výskumu sú dôležité nielen pre žiakov, ale aj pre učiteľov slovenského jazyka, ktorí chystajú žiakov pre súťaže. Rovnako tak výsledky nášho výskumu sú dôležité aj pri príprave žiakov pre záverečné skúšky z materinského jazyka po ukončení ôsmeho ročníka.

1. Príspevok je súčasťou projektu Slovenský jazyk, literatúra a kultúra vo Vojvodine v diachrónnej perspektíve, synchrónnych priesekoch z hľadiska kontextuálnej stratifikácie (114-451-1981/2011-02), ktorý financuje Sekretariát pre vedu a technologický rozvoj. [↑](#footnote-ref-2)